《江上同礼执晤方子灵皋因感百川作》
清代·储雄文

才难古所叹，摧折权谁司。龙眠五君子，盛事钟灵奇。

才名三十年，讵论成与隳。淡涩爱百川，季也情殆移。

忽闻百川逝，临风增怅而。今日始晤君，举体何清羸。

发言若春茗，甘苦心自知。哲兄竟已矣，诸子空盱睢。

赠君加餐饭，岁暮以为期。

作者简介：清江苏宜兴人，字汜云。储欣侄。与兄储在文均为欣弟子。康熙六十年进士。亦有文名。